I. Šulaj, poslanec: (2003-09-09):
Ak sa pamätáte, vtedy sme mali novelu zákona o daniach z príjmov, kde sme prijali tú skutočnosť, že rozpustenie rezervy bude daňovým príjmom v roku 2004. Poslanci Smeru, konkrétne ja som predkladal, že to bude v priebehu piatich rokov. Vtedy ste toto nepodporili. Podporíte to, prosím vás, teraz, keď je to v tejto novele zákona? Ako budete hlasovať? V súlade so svojím vedomím alebo skutočnosťami, o ktorých hovorím? Ak teda nebol návrh podporený pred troma mesiacmi, čo sa stane s touto novelou zákona? Prejde alebo neprejde? Súčasťou zjednodušenia daňovej legislatívy bola i téza zavedenia jednotnej sadzby dane. V predchádzajúcom období som pracoval ako daňový poradca. Môžem vám povedať, že v sadzbe dane je ten najmenší problém. Najväčší problém je vypočítať základ dane. Sadzbou dane to už vie prepočítať aj druhák v ľudovej škole alebo po slovensky v základnej škole, zle som sa vyjadril. To je už len matematické vyjadrenie. Ak hovoríme o sadzbách dane a prečítame si prechodné a záverečné ustanovenia, tak prídeme na to, že my síce hovoríme o 19-percentnej sadzbe dane ako o jednej rovnej dani, ale budú tak či tak platiť prechodné a záverečné ustanovenia do roku 2006, kde budeme stále ešte používať rôzne sadzby daní, pretože ešte stále sú prípady pri daniach z príjmov, ktoré sa týkajú a budú týkať i rokov 2006 pri  bankových finančných transakciách a tak ďalej. Podľa môjho názoru by mali daňové zákony riešiť problémy spoločnosti. Je potrebné zabezpečiť primeraný dostatok finančných prostriedkov na fungovanie štátu a štátnych inštitúcií. Je potrebný komplexný prístup k daňovej decentralizácii. Je potrebná podpora podnikateľských aktivít. Je potrebné riešenie celospoločenských problémov, ako je nezamestnanosť. Riešenie sociálnej politiky štátu alebo politiky v oblasti invalidných občanov. Je potrebné riešenie celospoločenských reformných krokov napríklad v dôchodkovom systéme, v zdravotnom systéme. Náš návrh bol pred voľbami taký, aby všetky tieto systémy mali rovnaké podmienky pri daniach z príjmov, aby sme nevytvárali iné spôsoby zdaňovania. Ak sa teraz pozriete na dôchodkové pripoistenie, tak prídete na to, že oproti roku 2003 sa v daňovníctve budú trošku meniť podmienky uznávania niektorých skutočností v dani z príjmov a takisto potreba zavedenia systémového poriadku do daňovej legislatívy. Nesúhlasím s tézou, že daňové zákony majú len fiškálnu úlohu. Štát sa totiž v predchádzajúcom období zbavil niektorých možností, ktorými ovplyvňoval celospoločenské procesy. Napríklad v privatizácii sa zbavil podstatnej časti majetku. Ja nebudem hovoriť, či je to dobré alebo správne. Je to fakt a s týmto faktom musíme narábať aj pri novele zákona o daniach z príjmov. Ale pokiaľ má štát menšie možnosti ovplyvňovať celospoločenské procesy či už takouto majetkovou účasťou v štátnych podnikoch, alebo v iných akciových spoločnostiach, tak musí intenzívnejšie a efektívnejšie využívať ekonomické nástroje, ktoré má k dispozícii, a k tým patria, samozrejme, aj dane. Vzhľadom na to, že sa tvorcom zákona nepodarilo naplniť ciele prezentované v programovom vyhlásení vlády a ciele stanovené daňovou reformou, nevystihujú sa všetky celospoločenské potreby tohto zákona, ja sám osobne nebudem môcť tento zákon v prvom čítaní podporiť. Ďakujem za pozornosť. (Potlesk.)